Suvestinė redakcija nuo 2011-11-25

Įsakymas paskelbtas: Žin. 2010, Nr. 141-7218, i. k. 1102290ISAK000V-165

LIETUVOS RESPUBLIKOS UŽSIENIO REIKALŲ MINISTRO

Į S A K Y M A S

DĖL LIETUVOS RESPUBLIKOS UŽSIENIO REIKALŲ MINISTERIJOS IR LIETUVOS RESPUBLIKOS DIPLOMATINIŲ ATSTOVYBIŲ, KONSULINIŲ ĮSTAIGŲ, ATSTOVYBIŲ PRIE TARPTAUTINIŲ ORGANIZACIJŲ IR SPECIALIŲJŲ MISIJŲ DIPLOMATŲ, KITŲ VALSTYBĖS TARNAUTOJŲ IR DARBUOTOJŲ, DIRBANČIŲ PAGAL DARBO SUTARTIS, SIUNTIMO TOBULINTI KVALIFIKACIJĄ

2010 m. lapkričio 29 d. Nr. V-165

Vilnius

Vadovaudamasis Lietuvos Respublikos valstybės tarnybos įstatymo (Žin., 1999, Nr. 66-2130; 2002, Nr. 45-1708) 43, 45–47 straipsniais, Lietuvos Respublikos darbo kodeksu (Žin., 2002, Nr. 64-2569) ir Lietuvos Respublikos Vyriausybės 2006 m. rugpjūčio 4 d. nutarimu Nr. 780 „Dėl Valstybės tarnautojų siuntimo tobulinti kvalifikaciją kitose valstybės ar savivaldybių institucijose ar įstaigose, tarptautinėse institucijose ar užsienio valstybių institucijose bei jų mokymosi išlaidų apmokėjimo taisyklių patvirtinimo” (Žin., 2006, Nr. 88-3466):

1. T v i r t i n u Lietuvos Respublikos užsienio reikalų ministerijos ir Lietuvos Respublikos diplomatinių atstovybių, konsulinių įstaigų, atstovybių prie tarptautinių organizacijų ir specialiųjų misijų diplomatų, kitų valstybės tarnautojų ir darbuotojų, dirbančių pagal darbo sutartis, siuntimo tobulinti kvalifikaciją tvarkos aprašą (pridedama).

2. P r i p a ž į s t u netekusiu galios Lietuvos Respublikos užsienio reikalų ministro 2004 m. lapkričio 15 d. įsakymą Nr. V-144 „Dėl kvalifikacijos tobulinimo“.

Užsienio reikalų ministras	Audronius Ažubalis

PATVIRTINTA

Lietuvos Respublikos užsienio reikalų

ministro 2010 m. lapkričio 29 d.

įsakymu Nr. V-165

LIETUVOS RESPUBLIKOS UŽSIENIO REIKALŲ MINISTERIJOS IR LIETUVOS RESPUBLIKOS DIPLOMATINIŲ ATSTOVYBIŲ, KONSULINIŲ ĮSTAIGŲ, ATSTOVYBIŲ PRIE TARPTAUTINIŲ ORGANIZACIJŲ IR SPECIALIŲJŲ MISIJŲ DIPLOMATŲ, KITŲ VALSTYBĖS TARNAUTOJŲ IR DARBUOTOJŲ, DIRBANČIŲ PAGAL DARBO SUTARTIS, SIUNTIMO TOBULINTI KVALIFIKACIJĄ TVARKOS APRAŠAS

I. BENDROSIOS NUOSTATOS

1. Šis tvarkos aprašas nustato Lietuvos Respublikos užsienio reikalų ministerijos (toliau – Ministerija) ir Lietuvos Respublikos diplomatinių atstovybių, konsulinių įstaigų, atstovybių prie tarptautinių organizacijų ir specialiųjų misijų (toliau – Atstovybės) diplomatų, kitų valstybės tarnautojų ir darbuotojų, dirbančių pagal darbo sutartis (toliau – darbuotojai), parinkimo ir siuntimo tobulinti kvalifikaciją Lietuvoje ir užsienyje organizavimo tvarką, jiems taikomas garantijas, mokėjimų, susijusių su kvalifikacijos tobulinimu, sąlygas.

2. Ministerijos ir Atstovybių darbuotojų siuntimą tobulinti kvalifikaciją Ministerijos organizuojamuose vidiniuose mokymuose, vidaus reikalų ministro patvirtintose valstybės tarnautojų kvalifikacijos tobulinimo įstaigose Lietuvoje, taip pat užsienio valstybių institucijose ar įstaigose, tarptautinėse organizacijose ar institucijose, Europos Sąjungos institucijose ar įstaigose (toliau – užsienio institucijos) organizuoja ir koordinuoja Ministerijos Personalo departamento Personalo kvalifikacijos tobulinimo skyrius (toliau – Personalo kvalifikacijos tobulinimo skyrius), vadovaudamasis Lietuvos Respublikos valstybės tarnybos įstatymu, kitais teisės aktais ir šiuo tvarkos aprašu.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

3. Kvalifikacijos tobulinimas skirtas vadybos ir administraciniams gebėjimams bei įgūdžiams ugdyti ir tobulinti, specialioms profesinėms žinioms įgyti ir plėsti atitinkamai Ministerijos, Atstovybės ar paties darbuotojo iniciatyva Ministerijoje bei Lietuvos ir užsienio kvalifikacijos tobulinimo įstaigose.

4. Kvalifikacijos tobulinimą užsienio institucijose (toliau – stažuotė) sudaro dalyvavimas mokymo programose, kursuose, seminaruose ir pan.

5. Kvalifikacijos tobulinimas pagal trukmę yra skirstomas į:

5.1. trumpalaikį, jei jo trukmė yra iki 3 mėnesių;

5.2. ilgalaikį, jei jo trukmė yra 3 ir daugiau mėnesių.

II. SIUNTIMO TOBULINTI KVALIFIKACIJĄ ORGANIZAVIMO TVARKA

6. Kvalifikacijos tobulinimas organizuojamas vadovaujantis Užsienio reikalų ministerijos kanclerio patvirtintu Užsienio reikalų ministerijos valstybės tarnautojų metiniu mokymo planu (toliau – metinis planas), kurį rengia Personalo kvalifikacijos tobulinimo skyrius, atsižvelgdamas į Ministerijos vykdomas funkcijas ir darbuotojų kvalifikacijos tobulinimo poreikius, taip pat įvertinant papildomus kvalifikacijos tobulinimo poreikius.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

7. Personalo kvalifikacijos tobulinimo skyrius Kasdienės Užsienio reikalų ministerijos informacinės sistemos (toliau – kURMis) skiltyje „Personalo kvalifikacijos tobulinimo skyriaus informacija” skelbia informaciją apie siūlomas mokymo programas ar mokymo renginius (toliau – mokymo programa) Lietuvoje ir stažuotes užsienyje. Skelbime nurodoma mokymo programos/stažuotės turinys ir sąlygos, organizatorių reikalavimai kandidatams ir data, iki kurios Personalo kvalifikacijos tobulinimo skyriui reikia pateikti prašymus dalyvauti mokymo programoje / stažuotėje. Informacija taip pat gali būti siunčiama bendruoju Ministerijos darbuotojų elektroninio pašto adresu.

Kai mokymo programa / stažuotė pagal turinį skirta specialioms profesinėms žinioms, kurių reikia atitinkamo Ministerijos administracijos padalinio funkcijoms atlikti, tobulinti, informacija kURMyje gali būti neskelbiama. Personalo kvalifikacijos tobulinimo skyrius apie organizuojamą mokymo programą/stažuotę raštu informuoja atitinkamo padalinio vadovą.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

8. Darbuotojas, pageidaujantis dalyvauti mokymo programoje/stažuotėje, iki nustatytos datos Personalo kvalifikacijos tobulinimo skyriui pateikia nustatytos formos motyvuotą prašymą (1 priedas), vizuotą tiesioginio jo vadovo.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

9. Personalo kvalifikacijos tobulinimo skyrius, vadovaudamasis metiniu planu ir atsižvelgdamas į darbuotojo kvalifikacijos tobulinimo poreikius, pritaria/nepritaria Ministerijos darbuotojo siuntimui į atitinkamą kvalifikacijos tobulinimo Lietuvoje mokymo programą ir informuoja apie tai suinteresuotą darbuotoją.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

10. Stažuotei darbuotojai paprastai atrenkami konkurso būdu. Konkurse, jei leidžia stažuotės sąlygos, gali dalyvauti kiekvienas Ministerijos ar Atstovybės darbuotojas, kuris atitinka kandidatams keliamus reikalavimus.

11. Pirmenybė stažuotis yra teikiama tam kandidatui, kurio / kuris:

11.1. atliekamos pareiginės funkcijos ar būsimos rotacijos pareiginės funkcijos atitinka stažuotės turinį;

11.2. nėra dalyvavęs stažuotėje arba yra dalyvavęs mažiau kartų nei kiti kandidatai;

11.3. darbo Ministerijoje stažas yra didesnis nei kitų kandidatų.

Kai apie mokymo programą/stažuotę atitinkamo padalinio vadovas buvo informuotas tiesiogiai, kandidatą pasiūlo padalinio vadovas.

12. Kandidatus trumpalaikei stažuotei parenka Personalo kvalifikacijos tobulinimo skyriaus vedėjas. Sprendimus dėl Ministerijos/Atstovybės darbuotojų parinkimo ilgalaikėms stažuotėms ir dėl 18–20 kategorijų Ministerijos/Atstovybės darbuotojų stažuočių, taip pat ginčytinais siuntimo į stažuotes ar išlaidų apmokėjimo atvejais priima atitinkamai Diplomatų atestacijos komisija, Valstybės tarnautojų vertinimo komisija, o darbuotojų, dirbančių pagal darbo sutartis, atvejais – Ministerijos kancleris, gavęs Personalo kvalifikacijos tobulinimo skyriaus vedėjo rekomendaciją.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

13. Ilgesnei nei mėnesio trukmės stažuotei darbuotojas gali būti siunčiamas kartą per trejus metus, išskyrus atvejus, kai didžiąją dalį stažuotės išlaidų apmoka kviečiančioji užsienio institucija/įstaiga/organizacija.

14. Informacija apie stažuotei atrinktus darbuotojus skelbiama kURMio skiltyje „Personalo kvalifikacijos tobulinimo skyriaus informacija“.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

15. Siuntimas tobulinti kvalifikaciją Lietuvoje ir užsienyje įforminamas Lietuvos Respublikos užsienio reikalų ministro įsakymu (2 priedas, pildo politinio (asmeninio) pasitikėjimo valstybės tarnautojai, ministerijos kancleris) / Lietuvos Respublikos užsienio reikalų ministerijos kanclerio potvarkiu „Dėl siuntimo tobulinti kvalifikaciją“ (3 priedas). Abiem nurodytais atvejais yra pridedamas kvietimas darbuotojui dalyvauti mokymo programoje/stažuotėje (jo nesant – prašymas siųsti tobulinti kvalifikaciją su Personalo kvalifikacijos tobulinimo skyriaus vedėjo viza) ir/ar mokymo/stažuotės programa.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

16. Kai Ministerijos ar Atstovybės darbuotojas savo iniciatyva ketina dalyvauti mokymo programoje kvalifikacijos tobulinimo įstaigoje Lietuvoje ar jo rezidavimo šalyje, dalyvavimas, prieš registruojantis į mokymo programą, turi būti raštu suderintas su tiesioginiu vadovu ir Personalo kvalifikacijos tobulinimo skyriaus vedėju.

Kai darbuotojas savo iniciatyva ketina dalyvauti užsienio institucijos/įstaigos/ organizacijos organizuojamuose mokymuose, būsimos stažuotės galimybė prieš teikiant prašymą dalyvauti turi būti raštu suderinta su tiesioginiu vadovu ir Personalo kvalifikacijos tobulinimo skyriaus vedėju. Jei užsienio institucija/įstaiga/organizacija patvirtina kandidato priėmimą arba jei darbuotojas gauna vardinį kvietimą dalyvauti mokymo renginyje, darbuotojas Personalo kvalifikacijos tobulinimo skyriui teikia su tiesioginiu vadovu suderintą prašymą dėl siuntimo tobulinti kvalifikaciją.

Personalo kvalifikacijos tobulinimo skyrius klausimą dėl tokios valstybės tarnautojų stažuotės teikia svarstyti atitinkamai Diplomatų atestacijos komisijai ar Valstybės tarnautojų vertinimo komisijai, o sprendimą dėl darbuotojų, dirbančių pagal darbo sutartis, priima Ministerijos kancleris, gavęs Personalo kvalifikacijos tobulinimo skyriaus rekomendaciją. Atitinkamai komisija / Ministerijos kancleris sprendžia, ar stažuotės metu įgytos žinios bus naudingos Ministerijai. Pritarus darbuotojo siuntimui į stažuotę, išlaidos yra apmokamos iš Ministerijos lėšų pagal šio tvarkos aprašo III skyriaus nuostatas.

Komisija / Ministerijos kancleris gali nepritarti darbuotojo siuntimui tobulinti kvalifikaciją.

Tuo atveju, jei komisija / Ministerijos kancleris nepatvirtina stažuotės naudingumo Ministerijai, tačiau neprieštarauja dėl darbuotojo dalyvavimo joje, stažuotės išlaidas apmoka pats į stažuotę siunčiamas darbuotojas.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

17. Su siunčiamu į ilgalaikę Ministerijos finansuojamą stažuotę darbuotoju gali būti sudaromas rašytinis susitarimas, kuriame numatoma stažuotės apmokėjimo, nutraukimo tvarka ir su tuo susiję darbuotojo įsipareigojimai ir atsakomybė.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

18. Darbuotojai stažuotės laikotarpiu privalo laikytis stažuotės institucijos/įstaigos/organizacijos vidaus taisyklių.

III. KVALIFIKACIJOS TOBULINIMO APMOKĖJIMO TVARKA

19. Siųstiems į mokymo programą/stažuotę darbuotojams per visą kvalifikacijos tobulinimo laiką yra garantuojamos einamos pareigos ir nustatytas darbo užmokestis.

20. Kvalifikacijos tobulinimo metu Ministerija už darbuotoją moka valstybinio socialinio draudimo įmokas.

21. Darbuotojų mokymo Lietuvoje ir užsienyje išlaidos yra padengiamos iš Ministerijos kvalifikacijai tobulinti skirtų lėšų.

22. Kelionės į mokymo programos Lietuvoje, kai mokymo programa vyksta ne Vilniuje, ar į stažuotės vietą ir atgal išlaidas, jei jų neatlygina mokymus organizuojanti institucija, apmoka Ministerija iš komandiruočių lėšų, skirtų mokymo stažuotėms. Tuo atveju, jei sveikatos draudimo išlaidų stažuotės metu nepadengia užsienio institucija, darbuotoją apdraudžia Ministerija.

Kitos mokymo programos/stažuotės išlaidos (dienpinigiai, gyvenamojo ploto nuomos išlaidos ir pan.) apmokamos pagal kviečiančiosios institucijos kvietime ir programoje nurodytas sąlygas iš komandiruočių lėšų, skirtų mokymo stažuotėms. Kai užsienio institucija apmoka išlaikymo (nakvynės, maitinimo) išlaidas, gali būti mokami dienpinigiai, neviršijant 30 procentų nustatytos dienpinigių užsienio valstybėje normos.

23. Kai į stažuotę siunčiamas Atstovybės darbuotojas ir stažuotė vyksta jo rezidavimo valstybės sostinėje, jam paliekamas tik nustatytas darbo užmokestis.

Kai į stažuotę siunčiamas Atstovybės darbuotojas ir stažuotė vyksta kitoje rezidavimo valstybės vietoje, iš Atstovybės lėšų ar iš Personalo departamento komandiruočių lėšų, skirtų mokymo stažuotėms, kai stažuotę inicijuoja Ministerija, apmokamos kelionės ir gyvenamojo ploto nuomos išlaidos, jei jų nepadengia kviečiančioji mokymo įstaiga.

Kai Atstovybės darbuotojas vyksta į stažuotę ne jo rezidavimo valstybėje, visos išlaidos, jei jų nepadengia kviečiančioji mokymo įstaiga, apmokamos iš Atstovybės lėšų ar Personalo departamento komandiruočių lėšų, skirtų mokymo stažuotėms, kai stažuotę inicijuoja Ministerija.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

24. Dalyvavimas mokymų programose / stažuotėse gali būti apmokamas iš Europos Sąjungos lėšų pagal atitinkamų projektų finansavimo ir administravimo taisykles. Tokiu atveju Lietuvos Respublikos užsienio reikalų ministro įsakymas / Lietuvos Respublikos užsienio reikalų ministerijos kanclerio potvarkis „Dėl siuntimo tobulinti kvalifikaciją“ (2 ir 3 priedai) turi būti papildomai suderintas su atitinkamo projekto koordinatoriumi.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

25. Visos mokymosi išlaidos atlyginamos tik tada, kai pateikiami jas įrodantys dokumentai.

IV. ATSISKAITYMAS UŽ DALYVAVIMĄ KVALIFIKACIJOS TOBULINIMO MOKYMO PROGRAMOSE / STAŽUOTĖSE

26. Ministerijos ir Atstovybių darbuotojai per dvi dienas po grįžimo iš kvalifikacijos tobulinimo mokymo programos Lietuvoje ar jų rezidavimo šalyje pateikia Personalo kvalifikacijos tobulinimo skyriui pažymėjimo apie išklausytą mokymo kursą kopiją ir, kai mokymo programos išlaidos yra padengiamos iš Ministerijos kvalifikacijai tobulinti skirtų lėšų, sąskaitą faktūrą (jei tokia buvo išrašyta).

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

27. Ministerijos ar Atstovybės darbuotojas per dvi savaites po grįžimo iš stažuotės pateikia Personalo kvalifikacijos tobulinimo skyriui ir savo padalinio vadovui ataskaitą apie kvalifikacijos tobulinimą ir pažymėjimo (jei toks buvo suteiktas) apie išklausytą mokymo kursą kopiją.

Ataskaitoje pateikiamas stažuotės įvertinimas, nurodoma kvalifikacijos tobulinimo programos vieta, trukmė, mokymo programos tema ir nagrinėti klausimai, užsiėmimų intensyvumas, pasiekti rezultatai. Pageidautinos darbuotojo išvados dėl tokios stažuotės tikslingumo ir naudingumo Ministerijai, praktiniai patarimai būsimiems stažuotojams.

Punkto pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

V. BAIGIAMOSIOS NUOSTATOS

28. Darbuotojas, be svarbios priežasties nutraukęs kvalifikacijos tobulinimą Lietuvos kvalifikacijos tobulinimo įstaigoje, per vieną mėnesį nuo mokymų programos pradžios Ministerijai grąžina visas išlaidas, susijusias su siuntimu tobulinti kvalifikaciją (išskyrus jam išmokėtą darbo užmokestį).

29. Darbuotojas, be svarbios priežasties nutraukęs stažuotę, per vieną mėnesį po grįžimo Ministerijai grąžina visas išlaidas, susijusias su siuntimu tobulinti kvalifikaciją (išskyrus jam išmokėtą darbo užmokestį), o stažuotės institucijai/įstaigai/organizacijai, jei reikalaujama, – jam išmokėtą stipendiją ir kitas susijusias išlaidas.

30. Iš pareigų atleidžiamas darbuotojas lėšas, susijusias su ilgalaike stažuote, grąžina šio tvarkos aprašo 17 punkte numatytoje sutartyje ir Lietuvos Respublikos teisės aktuose nustatyta tvarka. Jei darbuotojas negrąžina minėtų išlaidų, Ministerija kreipiasi į teismą dėl šių lėšų išieškojimo.

_________________

Lietuvos Respublikos užsienio reikalų

ministerijos ir Lietuvos Respublikos

diplomatinių atstovybių, konsulinių

įstaigų, atstovybių prie tarptautinių

organizacijų ir specialiųjų misijų

diplomatų, kitų valstybės tarnautojų ir

darbuotojų, dirbančių pagal darbo

sutartis, siuntimo tobulinti kvalifikaciją

tvarkos aprašo

1 priedas

Struktūrinio padalinio pavadinimas

Pareigos, vardas ir pavardė

Užsienio reikalų ministerijos

Personalo departamento

Personalo kvalifikacijos tobulinimo skyriui

PRAŠYMAS

Data

Dokumento sudarymo vieta

Prašau leisti mane tobulinti kvalifikaciją …….................................. mokymo programos / stažuotės užsienyje pavadinimas, valstybė, miestas, kvalifikacijos tobulinimo įstaiga, data).

Motyvacija:

...

...	.

Darbuotojo parašas

Padalinio vadovo nuomonė dėl kvalifikacijos tobulinimo reikalingumo ir parašas

_________________

Priedo pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

Lietuvos Respublikos užsienio reikalų

ministerijos ir Lietuvos Respublikos

diplomatinių atstovybių, konsulinių įstaigų,

atstovybių prie tarptautinių organizacijų ir

specialiųjų misijų diplomatų, kitų valstybės

tarnautojų ir darbuotojų, dirbančių pagal darbo

sutartis, siuntimo tobulinti kvalifikaciją tvarkos aprašo

2 priedas

LIETUVOS RESPUBLIKOS UŽSIENIO REIKALŲ MINISTRAS

ĮSAKYMAS

DĖL SIUNTIMO TOBULINTI KVALIFIKACIJĄ

Nr.

Vilnius

Siunčiu vardas, pavardė, užsienio reikalų ministerijos struktūrinis padalinys / diplomatinė atstovybė nuo 20 ... m. ........... ... d. iki 20... m. ........... ... d. į nurodyti valstybę, miestą, instituciją, nurodyti tikslą ar kitą priežastį.

Apmokėti (išvardyti, ką reikia apmokėti ):	Darbo užmokestį	100%
Transporto išlaidas	Taip/Ne
Gyvenamojo ploto nuomos išlaidas	Taip/Ne
Sveikatos draudimo išlaidas	Taip/Ne
Kitas išlaidas:
mokestį už mokslą	Taip/Ne
dienpinigius	Taip/Ne
......

Siuntimo tobulinti kvalifikaciją išlaidos apmokamos vadovaujantis Lietuvos Respublikos Vyriausybės ir Finansų ministerijos nustatytomis normomis, pateikus išlaidas patvirtinančius dokumentus, iš ............................: išlaidų straipsnis .........................., priemonė ...........................

Kvalifikacijos tobulinimo metu darbuotoją pavaduoja nurodyti vardą, pavardę, pareigas.

Siuntimo pagrindas: kvietimas, programa ar kt.

Poilsio/švenčių dienų, kuriomis bus mokomasi/keliaujama, skaičius komandiruotės metu

Darbo valandų poilsio/švenčių dieną skaičius, įskaitant kelionės laiką

Už mokymąsi poilsio arba švenčių dieną prašau kompensuoti:

Suteikiant per mėnesį kitą poilsio dieną (dienas)	 (nurodyti datą)
Poilsio dieną (dienas) pridedant prie kasmetinių atostogų	

Ministras	vardas ir pavardė

_

Sutinku :

Personalo kvalifikacijos tobulinimo skyriaus vedėjas (vardas, pavardė, parašas)

Projekto koordinatorius (vardas, pavardė, parašas)

Pavaduojantis darbuotojas (vardas, pavardė, parašas)

Darbuotojas, atsakingas už darbo laiko apskaitos žiniaraščio pildymą (vardas, pavardė, parašas, data)

Siunčiamo tobulinti kvalifikaciją darbuotojo parašas, data

_________________

Priedo pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

Lietuvos Respublikos užsienio reikalų

ministerijos ir Lietuvos Respublikos

diplomatinių atstovybių, konsulinių įstaigų,

atstovybių prie tarptautinių organizacijų ir

specialiųjų misijų diplomatų, kitų valstybės

tarnautojų ir darbuotojų, dirbančių pagal darbo

sutartis, siuntimo tobulinti kvalifikaciją tvarkos aprašo

3 priedas

LIETUVOS RESPUBLIKOS UŽSIENIO REIKALŲ MINISTERIJOS Kancleris

POTVARKIS

DĖL SIUNTIMO TOBULINTI KVALIFIKACIJĄ LIETUVOJE

Nr.

Vilnius

Siunčiu vardas, pavardė, užsienio reikalų ministerijos struktūrinis padalinys / diplomatinė atstovybė nuo 20 ... m. ........... ... d. iki 20... m. ........... ... d. į nurodyti valstybę, miestą, instituciją, nurodyti tikslą ar kitą priežastį.

Apmokėti (išvardyti, ką reikia apmokėti ):	Darbo užmokestį	100%
Transporto išlaidas	Taip/Ne
Gyvenamojo ploto nuomos išlaidas	Taip/Ne
Sveikatos draudimo išlaidas	Taip/Ne
Kitas išlaidas:
mokestį už mokslą	Taip/Ne
dienpinigius	Taip/Ne
......

Siuntimo tobulinti kvalifikaciją išlaidos apmokamos vadovaujantis Lietuvos Respublikos Vyriausybės ir Finansų ministerijos nustatytomis normomis, pateikus išlaidas patvirtinančius dokumentus, iš ...................................: išlaidų straipsnis ..................., priemonė ..............................

Kvalifikacijos tobulinimo metu darbuotoją pavaduoja nurodyti vardą, pavardę, pareigas.

Siuntimo pagrindas: kvietimas, programa ar kt.

Poilsio/švenčių dienų, kuriomis bus mokomasi/keliaujama, skaičius komandiruotės metu

Darbo valandų poilsio/švenčių dieną skaičius, įskaitant kelionės laiką

Už mokymąsi poilsio arba švenčių dieną prašau kompensuoti:

Suteikiant per mėnesį kitą poilsio dieną (dienas)	 (nurodyti datą)
Poilsio dieną (dienas) pridedant prie kasmetinių atostogų	

Ministerijos kancleris	Vardas, pavardė

_

Sutinku:

Personalo kvalifikacijos tobulinimo skyriaus vedėjas (vardas, pavardė, parašas)

Tiesioginis vadovas (skyriaus vedėjas, departamento direktorius, viceministras, diplomatinės atstovybės vadovas) (vardas, pavardė, parašas)

Viceministras (vardas, pavardė, parašas)

Projekto koordinatorius (vardas, pavardė, parašas)

Pavaduojantis darbuotojas (vardas, pavardė, parašas)

Darbuotojas, atsakingas už darbo laiko apskaitos žiniaraščio pildymą (vardas, pavardė, parašas, data)

Siunčiamo tobulinti kvalifikaciją darbuotojo parašas, data

_________________

Priedo pakeitimai:

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

Pakeitimai:

1.

Lietuvos Respublikos užsienio reikalų ministerija, Įsakymas

Nr. V-234, 2011-11-17, Žin., 2011, Nr. 142-6673 (2011-11-24), i. k. 1112290ISAK000V-234

Dėl Lietuvos Respublikos užsienio reikalų ministro 2010 m. lapkričio 29 d. įsakymo Nr. V-165 "Dėl Lietuvos Respublikos užsienio reikalų ministerijos ir Lietuvos Respublikos diplomatinių atstovybių, konsulinių įstaigų, atstovybių prie tarptautinių organizacijų ir specialiųjų misijų diplomatų, kitų valstybės tarnautojų ir darbuotojų, dirbančių pagal darbo sutartis, siuntimo tobulinti kvalifikaciją" pakeitimo